《题山居图》
元代·成廷圭

石子坡头松两株，水光岚气护幽居。山翁被酒爱骑马，溪友放船来捕鱼。

秋色自随黄叶老，野怀常共白云舒。何时卜筑如图画，竹下开轩更读书。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。